《归閒诗二十韵》
唐代·丁儒

漳北遥开郡，泉南久罢屯。归寻初旅寓，喜作旧乡邻。

好鸟鸣檐竹，村黎爱幕臣。土音今听惯，民俗始知淳。

烽火无传警，江山已净尘。天开一岁暖，花发四时春。

杂卉三冬绿，嘉禾两度新。俚歌声靡曼，秫酒味温醇。

锦苑来丹荔，清波出素鳞。芭蕉金剖润，龙眼玉生津。

蜜取花间露，柑藏树上珍。醉宜藷蔗沥，睡稳木棉茵。

茉莉香篱落，榕阴浃里闉。雪霜偏避地，风景独推闽。

辞国来诸属，于兹缔六亲。追随情语好，问馈岁时频。

相访朝和夕，浑忘越与秦。功成在炎域，事定有閒身。

词赋聊酬和，才名任隐沦。呼童多种植，长是此方人。

作者简介：生卒年不详。固始(今属河南)人。唐时任泉州别驾。光绪《漳州府志》卷四六引《白石丁氏谱》载其事迹，并录诗2首。《全唐诗外编》据之收入。